b'\n_START_ARTICLE_\nEnerginis g\xc4\x97rimas\n_START_PARAGRAPH_\nEnerginis g\xc4\x97rimas, energetinis g\xc4\x97rimas (\xc5\xa1i pavadinimo forma nevartotina) \xe2\x80\x93 gaivusis tonizuojantis nealkoholinis g\xc4\x97rimas. Energiniai g\xc4\x97rimai prad\xc4\x97ti gaminti palyginti neseniai.\n_START_SECTION_\nKofeinas\n_START_PARAGRAPH_\nEnerginiai g\xc4\x97rimai yra palyginti naujas \xc5\xbemonijos i\xc5\xa1radimas, nors atskiri j\xc5\xb3 komponentai jau ilg\xc4\x85 laik\xc4\x85 buvo naudojami organizmui tonizuoti. Vienas i\xc5\xa1 j\xc5\xb3 \xe2\x80\x93 kofeinas. Jis turi tiesiogin\xc4\xaf aktyvuojant\xc4\xaf poveik\xc4\xaf galvos smegen\xc5\xb3 \xc5\xbeievei, stimuliuoja fizin\xc4\xaf aktyvum\xc4\x85, sutrumpina reakcijos trukm\xc4\x99. Ta\xc4\x8diau per didelis kofeino kiekis gali veikti varginan\xc4\x8diai. Kofeinas taip pat veikia kv\xc4\x97pavim\xc4\x85. Jis pasidaro greitesnis ir gilesnis, \xc5\xa1irdies kraujagysl\xc4\x97s prasiple\xc4\x8dia, o smegen\xc5\xb3 kraujagysl\xc4\x97s truput\xc4\xaf susiaur\xc4\x97ja. Be to, \xc5\xa1i sudedamoji dalis normalizuoja suma\xc5\xbe\xc4\x97jus\xc4\xaf arterin\xc4\xaf kraujosp\xc5\xabd\xc4\xaf, veikia kaip \xc5\xa1lapim\xc4\x85 varanti priemon\xc4\x97._NEWLINE_Kofeino yra visuose energiniuose g\xc4\x97rimuose. Protin\xc4\x99 veikl\xc4\x85 stimuliuoja 100 mg kofeino, \xc5\xa1irdies veikl\xc4\x85 padidina 238 mg.\n_START_SECTION_\nTaurinas ir karnitinas\n_START_PARAGRAPH_\nTaurinas \xe2\x80\x93 tai aminor\xc5\xabg\xc5\xa1tis, besikaupianti raumenyse, atliekanti svarb\xc5\xb3 vaidmen\xc4\xaf baltym\xc5\xb3 sintez\xc4\x97je. Vienoje energinio g\xc4\x97rimo skardin\xc4\x97je \xc5\xa1io junginio b\xc5\xabna nuo 400 iki 1000 mg. \xc5\xbdmogaus organizmas pats pasigamina nedidel\xc4\xaf kiek\xc4\xaf taurino, ta\xc4\x8diau to nepakanka aktyviai dirbantiems ir sportuojantiems. Taurinas padeda ma\xc5\xbeinti raumen\xc5\xb3 irimo procesus, padidinti energij\xc4\x85 treniruo\xc4\x8di\xc5\xb3 metu, aminor\xc5\xabg\xc5\xa1\xc4\x8di\xc5\xb3 ir kit\xc5\xb3 maisting\xc5\xb3j\xc5\xb3 med\xc5\xbeiag\xc5\xb3 \xc4\xafsisavinim\xc4\x85, varo \xc5\xa1lapim\xc4\x85, veikia kaip antioksidantas, stiprina imunitet\xc4\x85, teigiamai veikia daugelio organ\xc5\xb3 ir sistem\xc5\xb3 veikl\xc4\x85._NEWLINE_Taurinas taip pat gerina kreatino \xc4\xafsisavinim\xc4\x85. Tai nat\xc5\xabralus \xc5\xbemogaus l\xc4\x85steli\xc5\xb3 komponentas, greitinantis riebal\xc5\xb3 r\xc5\xabg\xc5\xa1\xc4\x8di\xc5\xb3 oksidacij\xc4\x85, jis leid\xc5\xbeia deginti sukauptus riebalus ir didinti raumen\xc5\xb3 paj\xc4\x97gum\xc4\x85. Karnitinas padeda funkcionuoti \xc5\xa1ird\xc5\xbeiai, inkstams ir kepenims\n_START_SECTION_\nKiti komponentai\n_START_PARAGRAPH_\nDa\xc5\xbenai \xc4\xaf energini\xc5\xb3 g\xc4\x97rim\xc5\xb3 sud\xc4\x97t\xc4\xaf \xc4\xafeina ir vaistiniai tonizuojan\xc4\x8diu poveikiu pasi\xc5\xbeymintys augalai: kampuotasis pupenis (lot. Cyamopsis tetragonoloba, kitaip dar guarana) ir \xc5\xbeen\xc5\xa1enis. Guaranos lapai vartojami medicinoje: jie padeda i\xc5\xa1 raumen\xc5\xb3 audinio \xc5\xa1alinti pieno r\xc5\xabg\xc5\xa1t\xc4\xaf, susikaupian\xc4\x8di\xc4\x85 po rimto fizinio kr\xc5\xabvio ir sukelian\xc4\x8di\xc4\x85 skausm\xc4\x85. Taip pat ji saugo nuo ateroskleroz\xc4\x97s ir apvalo kepenis. Pupenyje esanti med\xc5\xbeiaga guaraninas, skirtingai negu kofeinas, veikia l\xc4\x97tai: \xc5\xa1io augalo ekstraktas n\xc4\x97ra greitai \xc4\xafsisavinamas, ta\xc4\x8diau \xc5\xa1is vaistinis augalas turi 2,5 karto stipresn\xc4\xaf poveik\xc4\xaf negu kavoje ir arbatoje esantis kofeinas.\n_START_SECTION_\nVartojimas\n_START_PARAGRAPH_\nVartojant energinius g\xc4\x97rimus negalima vir\xc5\xa1yti kofeino dienos normos, kuri yra vidutini\xc5\xa1kai dviejose energinio g\xc4\x97rimo skardin\xc4\x97se. Negalima \xc5\xa1i\xc5\xb3 g\xc4\x97rim\xc5\xb3 gerti po treniruo\xc4\x8di\xc5\xb3, nes padid\xc4\x97ja kraujosp\xc5\xabdis. Energini\xc5\xb3 g\xc4\x97rim\xc5\xb3 negalima vartoti n\xc4\x97\xc5\xa1\xc4\x8dioms moterims, vaikams, paaugliams, pagyvenusiems asmenims, asmenims su padid\xc4\x97jusiu kraujosp\xc5\xabd\xc5\xbeiu, asmenims, sergantiems \xc5\xa1irdies ir kraujagysli\xc5\xb3 sistemos ligomis, sergantiems glaukoma, miego sutrikimais, turint padid\xc4\x97jus\xc4\xaf jautrum\xc4\x85 kofeinui._NEWLINE_Per 3\xe2\x80\x935 valandas i\xc5\xa1 kraujo pasi\xc5\xa1alina pus\xc4\x97 jame esan\xc4\x8dio kofeino. Tod\xc4\x97l tuo metu neder\xc4\x97t\xc5\xb3 mai\xc5\xa1yti tonizuojan\xc4\x8dio g\xc4\x97rimo su kitais kofeino turin\xc4\x8diais g\xc4\x97rimais (kava, arbata), nes kitaip gali b\xc5\xabti vir\xc5\xa1yta rekomenduojama koncentracija._NEWLINE_Energini\xc5\xb3 g\xc4\x97rim\xc5\xb3 negalima mai\xc5\xa1yti su alkoholiu. Kofeinas didina kraujosp\xc5\xabd\xc4\xaf, o derinant su alkoholiu kofeino poveikis yra kelet\xc4\x85 kart\xc5\xb3 sustiprinamas.'